ይሁንና ይህን ፈፀሙ ተባዮቹ ቦርኖ የተመደቡ የ81ኛው ክፍለ ጦር አባላት ናቸው። አምነስቲ ተፈፀመ የሚለው ግድያ ደግሞ የተካሄደው ማይድጉሪ ክፍለ ከተማ አካባቢ የምትገኘው ጊዳሪ በተባለች ስፍራ ነው። ይህ በሆነበት ዕለት ማለትም መጋቢት 5 ቀን ደግሞ ቦኮ ሀራም አንድ የጦር ካምፕ ሰርጎ ገብቶ በመቶ የሚቆጠሩ ታጋቾችን አስለቅቋል። ሌሎች ዘገባዎች እንደሚያመላክቱት ይህ ሲሆን ወታደሮች 600 ሰዎችን በቁጥጥር ስር አውለው ወደፍርድ ሳያደርሱ ገድለዋል። በናይጄሪያ መከላከያ ሠራዊት ላይ ወቀሳ ሲቀርብም የአምነስቲ የመጀመሪያው አይደለም። ሌሎች የሰብዓዊ መብት ተሟጋቾችም የመከላከያ ሠራዊቱ አብሮ ተጠያቂ እንደሆነ ያመለክታሉ። የናይጄሪያ ጦር ግን የአምነስቲን ወቀሳ ጨምሮ ሌሎች ወቀሳዎችን ሁሉ እንዳጣጣለ ነው። ነገር ግን ይህን ጉዳይ እንደሚያጣራ አመልክቶዋል። የጦሩ ቃል አቀባይ ክሪስ ኦሉኮላደ ለወቀሳው ምላሻቸዉን እንዲህ ይገልፃሉ። «በርግጥ የሚያሳዝን ነው። ነገር ግን ከግባችን የሚያደናቅፈን አይሆንም። ጦሩ ለሀገሩና እና ለሕዝቡ ኃላፊነት አለበት። ከውጭ የሚሰነዘሩ አስተያየቶችን በሁለተኛ ደረጃ ነው የምናያቸዉ። በቅርቡም ሆነ ዘግይቶ ጦሩ ተልዕኮዉን ሲያጠናቅቅ እውነታው ይወጣል።»
